༡གླུ་དང་ལ་གཞས།མགུར་གླུ་སོགས་ནི་དར་ཡུན་སྔ་བར་མ་ཟད།བོད་ཀྱི་དམངས་ཁྲོད་རྩོམ་རིག་གི་གྲུབ་ཆ་གཙོ་བོ་ཞིག་ཡིན་ཏེ།དཔལ་དོན་གྲུབ་རྒྱལ་གྱིས།གདོད་མའི་དུས་སུ་བྱུང་བའི་གླུ་དེ་དག་ནི་བོད་གངས་ཅན་གྱི་ཡུལ་དུ་འཚོ་བ་རོལ་བའི་གདོད་མའི་མི་རྣམས་ཀྱི་ཐུན་མོང་གི་བློ་གྲོས་ལས་བྱུང་བ་ཞིག་ཡིན་ལ།ཁོ་ཚོ་ཐུན་མོང་གིས་གསར་དུ་བསྐྲུན་པའི་ངག་ཐོག་གི་སྙན་ངག་ཀྱང་རེད།ངག་ཐོག་གི་སྙན་ངག་དེ་དག་ནི་བོད་གདོད་མའི་སྤྱི་ཚོགས་ཀྱི་རྩོམ་རིག་གི་གྲུབ་ཆ་གལ་ཆེན་ཞིག་ཡིན་པ་དང༌།དེས་གདོད་མའི་མི་རྣམས་ཀྱི་འདུ་ཤེས་དང༌།བསམ་བློ།དད་མོས་སོགས་མཚོན་ཡོད་པ་རེད།ཅེས་བཤད་པ་བཞིན།གླུ་ནི་གདོད་མའི་བོད་རིགས་མི་དམངས་ཀྱི་ནང་སེམས་ཀྱི་དགའ་སྐྱོ་ཆགས་སྡང་གི་རྣམ་པ་ཕྱིའི་ངག་ལ་གྱེར་ནས་བླངས་པའི་ངག་ཐོག་སྙན་ངག་ཅིག་ཡིན་པ་དང༌།ངག་ཐོག་སྙན་ངག་དེ་དག་ནི་སྤྱི་ཚོགས་དེའི་རྩོམ་རིག་གི་གྲུབ་ཆ་ཆེས་གལ་འགངས་ཆེ་བ་ཞིག་ཏུ་ངོས་འཛིན་དགོས་ཏེ།གླུ་ལེན་སྐབས་ཀྱང་དམིགས་ཡུལ་ངེས་ཅན་ཞིག་གི་འོག་ནས།སྤྱི་ཚོགས་དེའི་འཕོ་འགྱུར་སོགས་སྣང་ཚུལ་ལམ་མཐོང་ཚུལ་འདྲ་མིན་སྣ་ཚོགས་ལ་སྦྱར་ནས་བླངས་པ་ཞིག་ཡིན་པ།སྔོན་ཆད་བླངས་པའི་གླུ་དང་ལ་གཞས།མགུར་གླུ་སོགས་ཀྱི་ཚིག་ལ་བརྟག་ན་ཤེས་གསལ་ལྟར་ཡིན།